b'\n_START_ARTICLE_\nKitajska kaligrafija\n_START_SECTION_\nKITAJSKA KALIGRAFIJA\n_START_PARAGRAPH_\nKitajska kaligrafija (tradicionalne pismenke: \xe6\x9b\xb8\xe6\xb3\x95, poenostavljene pismenke: \xe4\xb9\xa6\xe6\xb3\x95; pinyin: sh\xc5\xabf\xc7\x8e) predstavlja ve\xc4\x8d kot tiso\xc4\x8d let staro tradicijo, ki se je razvila z nastankom kitajske pisave in se je do danes ohranila kot samostojna zvrst umetnosti. Zato je za dolg zgodovinski razvoj kaligrafije potrebno poznati razvoj pisave, ki se je razvijala v skladu s sredstvi, s katerimi so pisali v posameznih zgodovinskih obdobjih. Prav tako je kaligrafska umetnost v tradicionalni Kitajski predstavljala osnovo kitajskega slikarstva. Kaligrafska umetnost predstavlja eno temeljnih prvin uporabe \xc4\x8dopi\xc4\x8da, papirja in tu\xc5\xa1a ter ozna\xc4\x8duje notranjo strukturo kitajskih slik. Na Kitajskem so kaligrafijo uporabljali za ozna\xc4\x8devanje pomembnih dogodkov na kamnih, slikah, posodah\xe2\x80\xa6 Kitajci so verjeli, da kaligrafija izra\xc5\xbea osebnost pisca, prav tako so iz na\xc4\x8dina pisanja znali razbrati posameznikovo sre\xc4\x8do. Na za\xc4\x8detku je bil pomen pismenk dokaj neposreden in ker pisava \xc5\xa1e ni bila standardizirana, je imelo mnogo pismenk enakega pomena razli\xc4\x8dne zapise, kasneje pa je s standardizacijo in razvojem pisave pri\xc5\xa1lo do vedno ve\xc4\x8dje abstrakcije in stilizacije pismenk. Tako obstaja na Kitajskem pet glavnih slogov zapisovanja pismenk (pe\xc4\x8datni, uradni\xc5\xa1ki, standardni, kurzivni in travni).\n_START_SECTION_\nORODJA\n_START_PARAGRAPH_\nKaligrafi uporabljajo \xc4\x8dopi\xc4\x8d, tu\xc5\xa1, papir in kamen, ki skupaj predstavljajo \xc5\xa1tiri dragocenosti v hi\xc5\xa1i izobra\xc5\xbeenca (tradicionalne pismenke: \xe6\x96\x87\xe6\x88\xbf\xe5\x9b\x9b\xe5\xaf\xb6, poenostavljene pismenke: \xe6\x96\x87\xe6\x88\xbf\xe5\x9b\x9b\xe5\xae\x9d; pinyin: w\xc3\xa9nf\xc3\xa1ngs\xc3\xacb\xc7\x8eo)._NEWLINE_Prve prave \xc4\x8dopi\xc4\x8de (tradicionalne pismenke: \xe6\xaf\x9b\xe7\xad\x86, poenostavljene pismenke: \xe6\xaf\x9b\xe7\xac\x94; pinyin: m\xc3\xa1ob\xc7\x90) so za\xc4\x8deli uporabljati konec 3. st. pr. n. \xc5\xa1t., ko se je mo\xc4\x8dno pove\xc4\x8dala potreba po hitrej\xc5\xa1em in bolj prakti\xc4\x8dnem zapisovanju besedil. Sprva so jih izdelovali iz dlak divjih \xc5\xbeivali, ki so jih za\xc5\xa1ilili v konico in\xc2\xa0 pritrdili na bambusov dr\xc5\xbeaj._NEWLINE_Tu\xc5\xa1 (kitajsko: \xe5\xa2\xa8; pinyin: m\xc3\xb2) so uporabljali \xc5\xbee v neolitskih \xc4\x8dasih. To je bilo neke vrste \xc4\x8drnilo za slikanje vzorcev na kerami\xc4\x8dne posode, v uporabi pa je bil tudi kasneje pri nekaterih zapisih na kosteh in \xc5\xbeelvjih oklepih v \xc4\x8dasu dinastije Shang. Tu\xc5\xa1 je lahko iz razli\xc4\x8dnih vrst saj._NEWLINE_Papir (tradicionalne pismenke: \xe5\xae\xa3\xe7\xb4\x99, poenostavljene pismenke: \xe5\xae\xa3\xe7\xba\xb8; pinyin: xu\xc4\x81nzh\xc7\x90) je eden od velikih kitajskih izumov. Uporabljali so ga \xc5\xbee v dinastiji Zahodni Han, bolj splo\xc5\xa1na raba pa se je raz\xc5\xa1irila v 4. in 5. stoletju. Papir lahko glede na razli\xc4\x8dne proizvodne metode delimo na surovi, zreli in obdelani._NEWLINE_Kamen za tu\xc5\xa1 (tradicionalne pismenke: \xe7\xa1\xaf\xe8\x87\xba, poenostavljene pismenke: \xe7\xa0\x9a\xe5\x8f\xb0; pinyin: y\xc3\xa0nt\xc3\xa1i) nima neposrednega vpliva na kaligrafski izdelek, kljub temu pa ima na Kitajskem presti\xc5\xbeno vrednost.\n_START_SECTION_\nVelika pe\xc4\x8datna pisava (kitajsko: \xe5\xa4\xa7\xe7\xaf\x86; pinyin: d\xc3\xa0zhu\xc3\xa0n)\n_START_PARAGRAPH_\nSlog velike pe\xc4\x8datne pisave je ustvaril zapisovalec na dvoru kralja Xuana (kitajsko: \xe5\xae\xa3) v dinastiji Zhou (kitajsko: \xe5\x91\xa8) in ga opisal v knjigi z naslovom Petnajst esejev o velikem pe\xc4\x8datu.\xc2\xa0 Uporabljalo ga je veliko lokalnih dr\xc5\xbeavic, z manj\xc5\xa1imi variacijami. Kasneje je vse razli\xc4\x8dice tega sloga minister dinastije Qin, Li Si (kitajsko: \xe6\x9d\x8e\xe6\x96\xaf) (280 - 208 pr. n. \xc5\xa1t), zdru\xc5\xbeil v novi slog imenovan mala pe\xc4\x8datna pisava. Veliki pe\xc4\x8datni pisavi je dodal obilico novih pismenk, da so ustrezale vse bolj kompleksni dru\xc5\xbebi, ki jo je vodil.\xc2\xa0 S standardizacijo je omogo\xc4\x8dil, da je bil prenos znanja la\xc5\xbeji._NEWLINE_Obstaja ve\xc4\x8d stilov znotraj velike pe\xc4\x8datne pisave:_NEWLINE_\xe2\x80\xa2Stil zvonov in loncev (tradicionalne pismenke: \xe9\x90\x98\xe9\xbc\x8e\xe6\x96\x87, poenostavljene pismenke: \xe9\x92\x9f\xe9\xbc\x8e\xe6\x96\x87; pinyin: zh\xc5\x8dngd\xc7\x90ngw\xc3\xa9n) - ozna\xc4\x8duje pismenke zapisane na bakrenih izdelkih med obdobjem dinastije Shang in dinastije Zhou od 14. do 3. stol.pr.n.\xc5\xa1t. Pismenke so vgravirali v obliko \xc4\x8drke V. Ta stil se imenuje tudi pisava na bronastih posodah (kitajsko: \xe9\x87\x91\xe6\x96\x87; pinyin: j\xc4\xabnw\xc3\xa9n). Ta pisava je mnogo bolj razvita od tiste na kosteh, tako v obliki potez, kot tudi sami strukturi pismenk. Pojavljati so se za\xc4\x8dele krivulje in kombinacije pik in potez. Pismenke so najprej napisali na vo\xc5\xa1\xc4\x8den model in \xc5\xa1ele nato vlili v bron. Pojavljali so se eseji v dol\xc5\xbeini od 50 do 400 pismenk. Stil zvonov in loncev je imel predvsem dekorativno vlogo na posodah, namenjenih obredom in \xc4\x8da\xc5\xa1\xc4\x8denju prednikov, zato se razlikuje od tistega na kosteh in \xc5\xbeelvjih oklepih po svoji kreativnosti in to nakazuje za\xc4\x8detek obravnavanja kaligrafije kot umetnosti. Pogoste teme pri zapisovanju so bile lov, predstavljanje klanov, na\xc4\x8din \xc5\xbeivljenja, \xc5\xbeivali, oro\xc5\xbeje in orodje - s tem so nakazovali na poklic posameznika. Kasneje ko je dinastijo Shang nasledila dinastija Zhou, se je zaradi razli\xc4\x8dne kulture pisava za\xc4\x8dela spreminjati in postala nekoliko bolj urejena in ne tako umetni\xc5\xa1ka, \xc4\x8deprav so obstajale izjeme. To je razvidno v zapisu Knjige obredov (tradicionalne pismenke:\xe7\xa6\xae\xe8\xa8\x98, poenostavljene pismenke: \xe7\xa4\xbc\xe8\xae\xb0; pinyin: L\xc7\x90j\xc3\xac)._NEWLINE_\xe2\x80\xa2Stil kamnitih bobnov (kitajsko: \xe7\x9f\xb3\xe9\xbc\x93\xe6\x96\x87; pinyin: sh\xc3\xadg\xc7\x94w\xc3\xa9n) - ime izvira iz desetih kamnov v obliki bobnov na katerih je 450 \xc5\xa1e berljivih pismenk (prvotno 700). Nastal naj bi pribli\xc5\xbeno v 8.stol. pr. n. \xc5\xa1t. v \xc4\x8dasu dinastije Qin. Za ta stil je zna\xc4\x8dilna identi\xc4\x8dna \xc5\xa1irina potez, struktura pismenk pa je poudarjala navpi\xc4\x8den vrstni red. Vse ve\xc4\x8dja vloga je bila pripisana pisalu, zato je ta stil bolj kaligrafski od pisave na bronastih posodah. Zanj je zna\xc4\x8dilna ve\xc4\x8dja svoboda potez, ki so teko\xc4\x8de zaobljene in debele. Ta stil je imel velik vpliv na moderne umetnike, npr.Wu Changshi-ja (tradicionalne pismenke: \xe5\x90\xb3\xe6\x98\x8c\xe7\xa2\xa9; poenostavljene pismenke: \xe5\x90\xb4\xe6\x98\x8c\xe7\xa1\x95)._NEWLINE_\xe2\x80\xa2Pisava na bambusovih zvitkih (tradicionalne pismenke: \xe7\xab\xb9\xe7\xb0\xa1, poenostavljene pismenke: \xe7\xab\xb9\xe7\xae\x80; pinyin: zh\xc3\xbaji\xc7\x8en)- gre za prehoden stil med veliko in malo pe\xc4\x8datno pisavo. Ohranja nekatere zna\xc4\x8dilnosti stila kamnitih bobnov, vendar se ka\xc5\xbee kvalitetnost in napredek v \xc5\xbeivahnosti potez. Do izraza pride valovitost, kjer je za\xc4\x8detek poteze odebeljen in zaokro\xc5\xbeen ter konec tanj\xc5\xa1i in koni\xc4\x8dast. To nakazuje na ve\xc4\x8djo dinami\xc4\x8dnost pisanja. Ta stil je tudi zna\xc4\x8dilen za kulturo Chu (kitajsko: \xe6\xa5\x9a)._NEWLINE_\xe2\x80\xa2Zapis na svili (tradicionalne pismenke: \xe6\xa5\x9a\xe5\xb8\x9b\xe6\x9b\xb8, poenostavljene pismenke: \xe6\xa5\x9a\xe5\xb8\x9b\xe4\xb9\xa6; pinyin: ch\xc7\x94b\xc3\xb3sh\xc5\xab) - zapis pribli\xc5\xbeno 750 pismenk najden v grobnici Zidanku (tradicionalne pismenke: \xe5\xad\x90\xe5\xbd\x88\xe5\xba\xab, poenostavljene pismenke: \xe5\xad\x90\xe5\xbc\xb9\xe5\xba\x93) v dana\xc5\xa1njem Hunanu.\xc2\xa0 Stil pisanja je primerljiv z zapisi na bambusovih zvitkih, ker so pismenke raztegnjene vodoravno. Zapis je najstarej\xc5\xa1i dokaz povezave in prepleta slikarske in kaligrafske umetnosti. Na njem je razvidno, da je stil, uporabljen na svili, slu\xc5\xbeil bolj za uradne dokumente in zapise, kot pa imel dekorativno funkcijo. Poteze niso bile ve\xc4\x8d ravne. Verjetno se je iz tega stila razvil kasnej\xc5\xa1i slog uradni\xc5\xa1ke pisave.\n_START_SECTION_\nMala pe\xc4\x8datna pisava (kitajsko: \xe5\xb0\x8f\xe7\xaf\x86; pinyin: xi\xc7\x8eozhu\xc3\xa0n)\n_START_PARAGRAPH_\nKo je leta 221 pr. n. \xc5\xa1t. na oblast pri\xc5\xa1el Qin Shi Huang (kitajsko: \xe7\xa7\xa6\xe5\xa7\x8b\xe7\x9a\x87) in ustanovil dinastijo Qin, si je ob zdru\xc5\xbeitvi celotne Kitajske mo\xc4\x8dno prizadeval poenotiti mere in standardizirati pisni jezik. Njegovemu ministru Li Si-ju je uspelo ustvariti nov pisni jezik, imenovan mala pe\xc4\x8datna pisava, ki je omogo\xc4\x8dil la\xc5\xbeje sporazumevanje z razli\xc4\x8dnimi predeli \xc5\xa1irne Kitajske. Dve leti po ustanovitvi dinastije je Qin Shi dal zgraditi spomenik sedmih kamnitih tabel, da bi proslavil svoje dose\xc5\xbeke. Avtorstvo zapisov na teh kamnih gre Li Si-ju, a sta se ohranili le dve tabeli._NEWLINE_Pisava ima podolgovato, tanko in ukrivljeno strukturo ter zelo dekorativen slog. V njej je \xc4\x8dutiti mo\xc4\x8dan vpliv upo\xc5\xa1tevanja zakonov \xe2\x80\x93 zaradi legalisti\xc4\x8dnega sistema v dinastiji Qin. Urejenost kompozicije oddaja zelo formalen vtis. Velikost pismenk postane enotna, kjer vsaka pismenka sodi v svoje omejeno polje. Tehnika uporabe \xc4\x8dopi\xc4\x8da je zelo dovr\xc5\xa1ena, ampak ni prostora za prosto izra\xc5\xbeanje.\xc2\xa0 Uporabljali so jo predvsem za vgraviranje pe\xc4\x8datov, ki se pojavljajo tudi na slikah in kaligrafskih delih, predstavljajo pa podpis umetnika, potrditev avtenti\xc4\x8dnosti izdelka, osebno sporo\xc4\x8dilo umetnika itd.\xc2\xa0 Pomembna je kvaliteta sredinskih potez. Kasneje je ta slog zamenjal novi slog uradni\xc5\xa1ke pisave.\n_START_SECTION_\nURADNI\xc5\xa0KA PISAVA (tradicionalne pismenke: \xe9\x9a\xb8\xe6\x9b\xb8, poenostavljene pismenke: \xe9\x9a\xb6\xe4\xb9\xa6; pinyin: l\xc3\xacsh\xc5\xab)\n_START_PARAGRAPH_\nNaslednjo poenostavitev pisave za pe\xc4\x8datnima pisavama je pomenila uvedba lesenega pisala z mehko vlaknasto konico, ki so jo pomakali v \xc4\x8drnilo. Posledica uporabe tega grobega pisala je bila, da so vse okrogline spremenili v lomljene poteze. To pisavo so standardizirali v za\xc4\x8detku dinastije Han (2. stoletje pr.n.\xc5\xa1t.) kot uradni\xc5\xa1ko pisavo ali lishu._NEWLINE_V obdobju od dinastije Qin (221\xe2\x80\x93206 pr. n. \xc5\xa1t) do dinastije Han (206 pr. n. \xc5\xa1t. - 220) se je preko \xc5\xa1tevilnih postopkov sprememb in poenostavitev postopoma razvila uradni\xc5\xa1ka pisava. Ta slog je bil sprejet skoraj v celoti za uradne namene, za katere je bil veliko bolj priro\xc4\x8den kot pe\xc4\x8datna pisava, ki je bila po mnenju uradnikov po\xc4\x8dasna in te\xc5\xbeavna.\xc2\xa0 Ko je bil v \xc4\x8dasu dinastije Han vzpostavljen sistem dr\xc5\xbeavni\xc5\xa1kih izpitov, je dober rokopis postal nuja in to je mo\xc4\x8dno spodbudilo umetnost kaligrafije. Prvi\xc4\x8d v kitajski zgodovini se je pojavilo veliko dobrih kaligrafov, kot so Xu Shen (tradicionalne pismenke: \xe8\xa8\xb1\xe6\x85\x8e, poenostavljene pismenke: \xe8\xae\xb8\xe6\x85\x8e) (58-149), Cui Yuan (kitajsko: \xe5\xb4\x94\xe7\x91\x97) (77 - 143), Zhang Zhi (tradicionalne pismenke: \xe5\xbc\xb5\xe8\x8a\x9d, poenostavljene pismenke: \xe5\xbc\xa0\xe8\x8a\x9d) (? - 192) in drugi. Najbolj slaven je bil Cai Yong (kitajsko: \xe8\x94\xa1\xe9\x82\x95) (132\xe2\x80\x93192). V prvi polovici obdobja dinastije Han (v 2. in 1. stoletju pr. n. \xc5\xa1t.) so uradni\xc5\xa1ko pisavo pogosto uporabljali, vendar se je \xc5\xa1e vedno razvijala, kar je razvidno iz dejstva, da je pri nekaterih zgodnej\xc5\xa1ih primerkih \xc5\xa1e vedno zaznati sled pe\xc4\x8datne pisave. Ko se je ta slog \xc5\xa1iril po Hanskem imperiju, sta se velika in majhna pe\xc4\x8datna pisava umaknili.\xc2\xa0 Kasneje so v tej pisavi pisali cesarjeve ukaze in vladne razglasitve. V njem so bile napisane vse vrste kamnitih spomenikov in javnih listin. Ve\xc4\x8dina del iz dinastije Han je sicer nepodpisana, zato nikoli ne bomo poznali imen velikih umetnikov tega stila iz tistih \xc4\x8dasov. Stil ima \xc4\x8dvrste, dekorativne pismenke in razli\xc4\x8dne oblike potez so preoblikovale kro\xc5\xbene in zaobljene linije majhne pe\xc4\x8datne pisave v kvadratne in ravne linije. Uradni\xc5\xa1ka pisava je poleg pe\xc4\x8datne najbolj dekorativna pisava in obe so zaradi njune lepote in dostojanstva uporabljali ob pomembnih prilo\xc5\xbenostih.\xc2\xa0 Ta pisava je postala tudi najbolj vplivna v kitajski kaligrafiji._NEWLINE_Glavni predstavniki:_NEWLINE_\xe2\x80\xa2Wang Xizhi (kitajsko: \xe7\x8e\x8b\xe7\xbe\xb2\xe4\xb9\x8b) (303 - 361)_NEWLINE_\xe2\x80\xa2Li Longji (kitajsko: \xe6\x9d\x8e\xe9\x9a\x86\xe5\x9f\xba) oz. cesar Xuanzong (kitajsko: \xe7\x8e\x84\xe5\xae\x97) iz dinastije Tang (685 - 762)_NEWLINE_\xe2\x80\xa2Shi Tao (tradicionalne pismenke: \xe7\x9f\xb3\xe6\xbf\xa4, poenostavljene pismenke: \xe7\x9f\xb3\xe6\xb6\x9b) (1642 - 1707)_NEWLINE_Papir je zdaj postal pogost material, ki je osvobajal umetnika iz omejenosti ozke pisalne povr\xc5\xa1ine bambusa in lesenih letvic, kar je zahtevalo tudi veliko dela in \xc4\x8dasa za pripravo. Na papirju je bilo mogo\xc4\x8de pisati ve\xc4\x8dje pismenke in mo\xc5\xbena so bila nova gibanja s \xc4\x8dopi\xc4\x8dem, s \xc4\x8dimer se je dosegla vi\xc5\xa1ja usposobljenost in prefinjenost tehnike.\xc2\xa0 Kon\xc4\x8dno preoblikovanje pismenk je narekovala uporaba \xc4\x8dopi\xc4\x8da, ki se je prav tako uveljavila \xc5\xbee v \xc4\x8dasu dinastije Han. \xc4\x8copi\xc4\x8d je omogo\xc4\x8dal o\xc5\xbeenja in debelitve potez ter zaklju\xc4\x8dne koni\xc4\x8daste izpeljave, a je zahteval tudi stroga pravila glede zaporedja in smeri. V tej tehniki, ki je odlo\xc4\x8dilno vplivala tudi na razvoj kitajskega slikarstva, so se razvili glavni kaligrafski slogi, ki ostajajo v veljavi vse do danes. To so obi\xc4\x8dajna pisava kaishu, napol izpisana ali kurzivna pisava xingshu in razne vrste izpisane ali travne pisave caoshu.\xc2\xa0 \xc4\x8ceprav niso preprostej\xc5\xa1i od uradni\xc5\xa1ke pisave, se ti trije slogi hitreje pi\xc5\xa1ejo in ponujajo \xc5\xa1ir\xc5\xa1o paleto potez, poleg tega pa so v praksi na splo\xc5\xa1no priro\xc4\x8dnej\xc5\xa1i.\n_START_SECTION_\nSTANDARDNA PISAVA (tradicionalne pismenke: \xe6\xa5\xb7\xe6\x9b\xb8, poenostavljene pismenke: \xe6\xa5\xb7\xe4\xb9\xa6; pinyin: k\xc7\x8eish\xc5\xab)\n_START_PARAGRAPH_\nPismenka kai pomeni standard oziroma uraden, nekateri to pisavo imenujejo tudi zhen (kitajsko: \xe7\x9c\x9f), kar pomeni natan\xc4\x8den ali zheng (kitajsko: \xe6\xad\xa3), kar pomeni raven. Ta slog pisave izra\xc5\xbea dostojanstvenost in je zelo omejen. Uporabljali so ga za pisanje nadrejenim oz. osebam na zelo visokih polo\xc5\xbeajih. Zna\xc4\x8dilnost te pisave je urejenost in umirjenost, uveljavila pa se je ob koncu dinastije Zahodni Han. Kasnej\xc5\xa1e obdobje treh kraljestev je veljalo za obdobje inovacij v kaligrafiji. Na za\xc4\x8detku tega obdobja so \xc5\xa1e vedno uporabljali uradni\xc5\xa1ki stil pisanja. V politi\xc4\x8dnem kaosu, ki je vladal v tem \xc4\x8dasu, pride do novih na\xc4\x8dinov kaligrafskega izra\xc5\xbeanja.\xc2\xa0 Zhong Yao (tradicionalne pismenke: \xe9\x8d\xbe\xe7\xb9\x87, poenostavljene pismenke: \xe9\x92\x9f\xe7\xb9\x87) (151 - 230) je bil prvi mojster tega sloga in kasneje je veliko umetnikov uporabljalo njegov na\xc4\x8din pisanja, zato je imel velik vpliv. Njegov na\xc4\x8din se je mo\xc4\x8dno razlikoval od uradni\xc5\xa1kega stila, saj je v njegovem na\xc4\x8dinu mo\xc4\x8d opaziti ne\xc5\xa1teto razli\xc4\x8dic potez, velikost pismenk pa ni regulirana. Njegova znana dela so Xuanshi Biao (kitajsko: \xe5\xae\xa3\xe7\xa4\xba\xe8\xa1\xa8), Jianjizhi Biao (tradicionalne pismenke: \xe8\x96\xa6\xe5\xad\xa3\xe7\x9b\xb4\xe8\xa1\xa8, poenostavljene pismenke: \xe8\x8d\x90\xe5\xad\xa3\xe7\x9b\xb4\xe8\xa1\xa8) in Liming Biao (kitajsko: \xe5\x8a\x9b\xe5\x91\xbd\xe8\xa1\xa8)._NEWLINE_Pri tej pisavi pride do preobrazbe pismenk iz lijakaste v kvadratno obliko. Poteze s \xc4\x8dopi\xc4\x8dem so kotne in imajo ostre robove, ampak niso trde. \xc4\x8ceprav je oblika pismenk kvadratna, pa ukrivljenost potez izra\xc5\xbea gibanje. Stil dose\xc5\xbee vrhunec v dinastiji Tang._NEWLINE_Predstavniki:_NEWLINE_\xe2\x80\xa2Ouyang Xun (tradicionalne pismenke: \xe6\xad\x90\xe9\x99\xbd\xe8\xa9\xa2, poenostavljene pismenke: \xe6\xac\xa7\xe9\x98\xb3\xe8\xaf\xa2) (557-641)_NEWLINE_\xe2\x80\xa2Yu Shinan (kitajsko: \xe8\x99\x9e\xe4\xb8\x96\xe5\x8d\x97) (558-638)_NEWLINE_\xe2\x80\xa2Chu Suiliang (kitajsko: \xe8\xa4\x9a\xe9\x81\x82\xe8\x89\xaf) (596-658)_NEWLINE_\xe2\x80\xa2Xue Ji (kitajsko: \xe8\x96\x9b\xe7\xa8\xb7) (649 - 713)_NEWLINE_\xe2\x80\xa2Yan Zhenqing (tradicionalne pismenke: \xe9\xa1\x8f\xe7\x9c\x9e\xe5\x8d\xbf, poenostavljene pismenke: \xe9\xa2\x9c\xe7\x9c\x9f\xe5\x8d\xbf) (709 - 785)_NEWLINE_\xe2\x80\xa2Liu Gongquan (tradicionalne pismenke: \xe6\x9f\xb3\xe5\x85\xac\xe6\xac\x8a, poenostavljene pismenke: \xe6\x9f\xb3\xe5\x85\xac\xe6\x9d\x83) (778 - 865)\n_START_SECTION_\nKURZIVNA PISAVA (tradicionalne pismenke: \xe8\xa1\x8c\xe6\x9b\xb8, poenostavljene pismenke: \xe8\xa1\x8c\xe4\xb9\xa6; pinyin: x\xc3\xadngsh\xc5\xab)\xc2\xa0 \xc2\xa0\n_START_PARAGRAPH_\nTa pisava odstopa od stroge formalnosti uradni\xc5\xa1ke pisave. Koti uradni\xc5\xa1ke pisave so se zmeh\xc4\x8dali in dodano je bilo veliko gibanja in lahkotnosti. Pisava je bila ustvarjena, preden je bila vzpostavljena prava standardna pisava, zato ni mogo\xc4\x8de re\xc4\x8di, da kurzivna pisava izhaja iz standardne; to je vzporedni slog, ki je prevladoval isto\xc4\x8dasno. Omogo\xc4\x8dal je bolj svobodno in bolj \xc5\xbeivahno gibanje in prevzel polo\xc5\xbeaj standardne pisave kot najbolj priljubljene pisave za vsakodnevno uporabo, poleg tega pa je postal prepoznaven kot eden najbolj umetni\xc5\xa1kih stilov._NEWLINE_Delo z naslovom Lantingxu (tradicionalne pismenke: \xe8\x98\xad\xe4\xba\xad\xe5\xba\x8f, poenostavljene pismenke: \xe5\x85\xb0\xe4\xba\xad\xe5\xba\x8f) od Wang Xizhi-ja velja za najbolj\xc5\xa1e delo, ki je bilo kdaj narejeno v kurzivni pisavi._NEWLINE_Glavni predstavniki:_NEWLINE_\xe2\x80\xa2Wang Xizhi (kitajsko: \xe7\x8e\x8b\xe7\xbe\xb2\xe4\xb9\x8b) (303 - 361)_NEWLINE_\xe2\x80\xa2Yan Zhenqing (tradicionalne pismenke: \xe9\xa1\x8f\xe7\x9c\x9e\xe5\x8d\xbf, poenostavljene pismenke: \xe9\xa2\x9c\xe7\x9c\x9e\xe5\x8d\xbf) (709 -785)_NEWLINE_\xe2\x80\xa2Ouyang Xiu (tradicionalne pismenke: \xe6\xad\x90\xe9\x99\xbd\xe8\x84\xa9, poenostavljene pismenke: \xe6\xac\xa7\xe9\x98\xb3\xe4\xbf\xae) (1007 - 1072)_NEWLINE_\xe2\x80\xa2Su Shi (tradicionalne pismenke: \xe8\x98\x87\xe8\xbb\xbe, poenostavljene pismenke: \xe8\x8b\x8f\xe8\xbd\xbc) (1037 - 1101)_NEWLINE_\xe2\x80\xa2Huang Tingjian (tradicionalne pismenke: \xe9\xbb\x83\xe5\xba\xad\xe5\xa0\x85, poenostavljene pismenke: \xe9\xbb\x84\xe5\xba\xad\xe5\x9d\x9a) (1045 - 1105)_NEWLINE_\xe2\x80\xa2Mi Fu (tradicionalne pismenke: \xe7\xb1\xb3\xe9\xbb\xbb, poenostavljene pismenke: \xe7\xb1\xb3\xe8\x8a\xbe) (1051 - 1107)_NEWLINE_\xe2\x80\xa2Zhao Ji (tradicionalne pismenke: \xe8\xb6\x99\xe4\xbd\xb6, poenostavljene pismenke: \xe8\xb5\xb5\xe4\xbd\xb6) oz. cesar Huizong (kitajsko: \xe5\xbe\xbd\xe5\xae\x97) iz dinastije Song (1082 - 1135)_NEWLINE_\xe2\x80\xa2Zhao Mengfu (tradicionalne pismenke: \xe8\xb6\x99\xe5\xad\x9f\xe9\xa0\xab, poenostavljene pismenke: \xe8\xb5\xb5\xe5\xad\x9f\xe9\xa0\xab) (1254 - 1322)_NEWLINE_\xe2\x80\xa2Bada Shanren (kitajsko: \xe5\x85\xab\xe5\xa4\xa7\xe5\xb1\xb1\xe4\xba\xba) (1626 - 1705)_NEWLINE_\xe2\x80\xa2Zheng Xie (tradicionalne pismenke: \xe9\x84\xad\xe7\x87\xae, poenostavljene pismenke: \xe9\x83\x91\xe7\x87\xae) (1693 - 1765)_NEWLINE_\xe2\x80\xa2Kang Youwei (tradicionalne pismenke: \xe5\xba\xb7\xe6\x9c\x89\xe7\x82\xba, poenostavljene pismenke: \xe5\xba\xb7\xe6\x9c\x89\xe4\xb8\xba) (1858 - 1927)\n_START_SECTION_\nTRAVNA PISAVA (tradicionalne pismenke: \xe8\x8d\x89\xe6\x9b\xb8, poenostavljene pismenke: \xe8\x8d\x89\xe4\xb9\xa6; pinyin: c\xc7\x8eosh\xc5\xab)\n_START_PARAGRAPH_\nRazne vrste te pisave so \xc5\xbee povsem izgubile svojo slikovno naravo in u\xc4\x8dinkujejo zato povsem abstraktno.\xc2\xa0 Ta pisava naj bi bila v prvi vrsti napisana v naglici, zaradi priro\xc4\x8dnosti, vendar so kasneje u\xc4\x8denjaki v njej na\xc5\xa1li dolo\xc4\x8deno lepoto. Razvila se je hkrati s standardno in kurzivno pisavo in postajala vse bolj brezskrbna._NEWLINE_Kitajski pisatelj Lin Yutang (tradicionalne pismenke: \xe6\x9e\x97\xe8\xaa\x9e\xe5\xa0\x82, poenostavljene pismenke: \xe6\x9e\x97\xe8\xaf\xad\xe5\xa0\x82) (1895 - 1976) je neko\xc4\x8d dejal: "Kitajska kaligrafija ni ni\xc4\x8d drugega kot ples na papirju." Tu se je nana\xc5\xa1al predvsem na travno pisavo. Tega stila pisanja v \xc5\xa1olah nikoli niso pou\xc4\x8devali, saj ni lahek za branje, a je bil vedno najbolj priljubljen pri profesionalnih umetnikih, ki se ukvarjajo s kaligrafijo. Dejansko je za mnoge travna pisava najbolj\xc5\xa1a umetni\xc5\xa1ka pisava izmed vseh. Dva velika kaligrafa, ki sta se na tem podro\xc4\x8dju odlikovala, sta bila Zhang Xu in Huai Su iz dinastije Tang. Prvi mojster tega sloga pa je bil Wang Xizhi. Njegov sedmi sin, Wang Xianzhi, je bil po o\xc4\x8detovi smrti nekaj desetletij \xc5\xa1e bolj priljubljen. Njegov vpliv na kasnej\xc5\xa1i razvoj kitajske umetnosti je bil najpomembnej\xc5\xa1i._NEWLINE_Glavni predstavniki:_NEWLINE_\xe2\x80\xa2Zhang Zhi (tradicionalne pismenke: \xe5\xbc\xb5\xe8\x8a\x9d, poenostavljene pismenke: \xe5\xbc\xa0\xe8\x8a\x9d) (umrl leta 192)_NEWLINE_\xe2\x80\xa2Wang Xizhi (kitajsko: \xe7\x8e\x8b\xe7\xbe\xb2\xe4\xb9\x8b) (303 - 361)_NEWLINE_\xe2\x80\xa2Wang Xianzhi (tradicionalne pismenke: \xe7\x8e\x8b\xe7\x8d\xbb\xe4\xb9\x8b, poenostavljene pismenke: \xe7\x8e\x8b\xe7\x8c\xae\xe4\xb9\x8b) (344 - 386)_NEWLINE_\xe2\x80\xa2Yu Shinan (kitajsko: \xe8\x99\x9e\xe4\xb8\x96\xe5\x8d\x97) (558 - 638)_NEWLINE_\xe2\x80\xa2Yan Zhenqing (tradicionalne pismenke: \xe9\xa1\x8f\xe7\x9c\x9e\xe5\x8d\xbf, poenostavljene pismenke: \xe9\xa2\x9c\xe7\x9c\x9e\xe5\x8d\xbf) (709 -785)_NEWLINE_\xe2\x80\xa2Huai Su (tradicionalne pismenke: \xe6\x87\xb7\xe7\xb4\xa0, poenostavljene pismenke: \xe6\x80\x80\xe7\xb4\xa0) (737\xe2\x80\x93799)_NEWLINE_\xe2\x80\xa2Zhang Xu (tradicionalne pismenke: \xe5\xbc\xb5\xe6\x97\xad, poenostavljene pismenke: \xe5\xbc\xa0\xe6\x97\xad) (8. stoletje)_NEWLINE_\xe2\x80\xa2Cai Xiang (kitajsko: \xe8\x94\xa1\xe8\xa5\x84) (1012 - 1067)_NEWLINE_\xe2\x80\xa2Su Shi (tradicionalne pismenke: \xe8\x98\x87\xe8\xbb\xbe, poenostavljene pismenke: \xe8\x8b\x8f\xe8\xbd\xbc) (1037 - 1101)_NEWLINE_\xe2\x80\xa2Huang Tingjian (tradicionalne pismenke: \xe9\xbb\x83\xe5\xba\xad\xe5\xa0\x85, poenostavljene pismenke: \xe9\xbb\x84\xe5\xba\xad\xe5\x9d\x9a) (1045 - 1105)_NEWLINE_\xe2\x80\xa2Zhao Mengfu (tradicionalne pismenke: \xe8\xb6\x99\xe5\xad\x9f\xe9\xa0\xab, poenostavljene pismenke: \xe8\xb5\xb5\xe5\xad\x9f\xe9\xa0\xab) (1254 - 1322)_NEWLINE_\xe2\x80\xa2Zhu Yunming (kitajsko: \xe7\xa5\x9d\xe5\x85\x81\xe6\x98\x8e) (1460 - 1527)_NEWLINE_\xe2\x80\xa2Chen Daofu (tradicionalne pismenke: \xe9\x99\xb3\xe9\x81\x93\xe5\xbe\xa9, poenostavljene pismenke: \xe9\x99\x88\xe9\x81\x93\xe5\xa4\x8d) (prb. 1483-1544)_NEWLINE_\xe2\x80\xa2Dong Qichang (kitajsko: \xe8\x91\xa3\xe5\x85\xb6\xe6\x98\x8c) (1555 - 1636)_NEWLINE_\xe2\x80\xa2Wu Changshi (tradicionalne pismenke: \xe5\x90\xb3\xe6\x98\x8c\xe7\xa2\xa9, poenostavljene pismenke: \xe5\x90\xb4\xe6\x98\x8c\xe7\xa1\x95) (1844 - 1927)'